Вечерња ружа

Вечерња ружа је представа симболичног назива, која је многе гледаоце оставила у сузама због три трагичне приче које су биле приказане. Представа је рађена по мотивима романа „Изгубљене у магли“, Владе Арсића, у режији Наташе Радоњић. Судбина прати три девојке, говори о Хелени, Ружици и Светлани. Њихова прича нам доказује да не треба веровати свакоме. Трговина људима је главна тема овде. Сексуално злостављане, психички и физички малтретиране, увучене су у најмрачније људске пориве. Ма колико ове речи звучале трагично, све носе тешку, мучну причу и сматрам да свака млађа особа мора да буде упозната са њима. Представу треба погледати свако, јер отвара очи, ум, свест и душу. Живимо у свету брзине, површности, форме без садржаја и овакво отрежњење, у данашњем свету, заиста нам је потребно.

Свако ко је погледао ову представу имао је сличан коментар и утисак. Рекла бих да је многе девојке освестила, расплакала и потресла. Пратила сам реакције публике, све док и мене није радња увукла у свој вртлог.

На почетку је све изгледало мирно, уобичајен живот младих, радосних, амбициозних, вредних девојака. Ми, публика ни слутили нисмо шта нас чека у наредној сцени. Љубав није онаква каквом је представљају. Болна је, неочекивана, али је тешко побећи од особе којој си дала своја најискренија осећања и поклонила поверење. Не треба веровати свакоме, колико год особа изгледа невино и безопасно.

Вечерња ружа је дивна, поучна, актуелна представа коју бих препоручила млађим гледаоцима, јер им указује на опасности приликом упознавања људи преко интернета. Нас две смо биле подршка једна другој кроз представу и сматрамо да би свака девојка требало да поведе мајку или најбољу другарицу. Једино смо тако „комплетне“.

Вања Цветковић и Тамара Попов IV1